白居易
悲哉行
悲哉为儒者，力学不知疲。读书眼欲暗，秉笔手生胝。
十上方一第，成名常苦迟。纵有宦达者，两鬓已成丝。
可怜少壮日，适在穷贱时。丈夫老且病，焉用富贵为。
沉沉朱门宅，中有乳臭儿。状貌如妇人，光明膏粱肌。
手不把书卷，身不擐戎衣。二十袭封爵，门承勋戚资。
春来日日出，服御何轻肥。朝从博徒饮，暮有倡楼期。
平封还酒债，堆金选蛾眉。声色狗马外，其馀一无知。
山苗与涧松，地势随高卑。古来无奈何，非君独伤悲。